Chixtok tul canun aju ninkꞌij cye xjal judiy,
aju Xjan Kꞌij tbi;
jaxtzun Jesús tuj Jerusalén,
ex oc noj cyiꞌj xjal tuj ttxaꞌn tpeꞌn tja Dios,
in che cꞌayin boys,
ex in che cꞌayin ẍneꞌl tucꞌix paloma,
ex cyucꞌix ke chꞌexpul twitz pwak kꞌukl keꞌtok.
Tej tlonte Jesús jlu,
baj tbinchaꞌn jun asyal cyꞌjaj,
ex e jeꞌtz tlajoꞌn cycyakil tuj ttxaꞌn tpeꞌn tja Dios,
cyucꞌix ke cyẍneꞌl ex ke cyboys;
ex baj tchitun cypwak ke chꞌexpul twitz pwak,
ex e jaw tpichꞌkꞌuꞌn ke cymes.
Ex xi tmaꞌn cye keju in che cꞌayin paloma:
—Cyiꞌn exe jlu tzalu,
ex miꞌn tzꞌoc cykꞌoꞌne tja Nmane ja te cꞌaybil.
Tzajtzun cynaꞌn ke t-xnakꞌtzben aju yol in tmaꞌn tuj Tuꞌjil cyjaꞌ:
Ma tzaj taꞌw tuj wanmiye tuꞌn tlaj at ncꞌuꞌje tiꞌj tjaya,
chi tuj Tuꞌjil.
Xitzun cymaꞌn ke xjal judiy te Jesús:
—¿Alcyetzun señ ctzajel tyecꞌuna keye tuꞌnju in tbinchaꞌna jlu?
Che chi.
Xi ttzakꞌweꞌn Jesús:
—Cyxituncuye aju tja Dios lu,
ex tuj ox kꞌij cjawil nbinchaꞌne juntl maj.
Xitzun cymaꞌn xjal judiy te:
Tuj 46 abkꞌi o bant tja Dios lu,
¿atzun teya tuj ox kꞌij tuꞌn tjaw tbinchaꞌna?
Che chi te Jesús.
Pero o yolin Jesús tiꞌj t-ximlalx,
ka a t-ximlal tja Dios.
Cyjaꞌtzun,
tej tjatz ankꞌin Jesús cyxol cyimni,
ul tiꞌj cycꞌuꞌj ke t-xnakꞌtzben ka otok tma jlu;
xi cyocslaꞌn aju in tmaꞌn tuj Tuꞌjil ex aju yol otok tma Jesús cye.
Attok Jesús tuj Jerusalén tuj ju ninkꞌij Xjan Kꞌij tbi,
ex nimcu xjal e ocslan tiꞌj tej cylonte in che bant ke señ tuꞌn.
Pero mintiꞌ oc keꞌ tcꞌuꞌj Jesús cyiꞌj xjal,
porque el tnicꞌ cyiꞌj cycyakil,
ex mya il tiꞌj tuꞌn ttzaj kꞌmaꞌn te tzaꞌn cyten xjal,
porque ojtzkiꞌn tuꞌn alcye cyximbetz xjal tuj cyanmi.